## Odluka o kratkoročnom kreditu za likvidnost

### NN 132/1999 (6.12.1999.), Odluka o kratkoročnom kreditu za likvidnost

# HRVATSKA NARODNA BANKA

Na temelju članka 18. stavka 1. točke 4. i članka
67. stavka 1. točke 10. Zakona o Hrvatskoj narodnoj banci
(»Narodne novine« br. 35/95 - pročišćeni
tekst) Savjet Hrvatske narodne banke, na sjednici održanoj
1. prosinca 1999. godine, donio je

## ODLUKU

### O KRATKOROČNOM KREDITU ZA LIKVIDNOST

I.

Ovom se Odlukom reguliraju način i uvjeti odobravanja te
povrata kratkoročnog kredita za likvidnost bankama i štedionicama
(u daljem tekstu: banka).

Banka može kredit iz stavka 1. ove točke koristiti
do iznosa i u roku kojeg na temelju prijedloga Komisije za likvidnost
utvrđuje guverner Hrvatske narodne banke, s time da krajnji
rok dospijeća ne može biti duži od godinu dana.

II.

Hrvatska narodna banka odobrava kredit iz točke I. ove
Odluke bankama za koje se utvrdi da imaju likvidnosnih poteškoća
uz uvjet da su solventne.

Kratkoročni kredit za likvidnost odobrava se u slučaju
kad Hrvatska narodna banka ocijeni da likvidnosne poteškoće
određene banke ugrožavaju stabilnost ukupnog financijskog
sustava.

III.

Banka koja je zapala u likvidnosne poteškoće obvezna
je iskoristiti sve ostale izvore likvidnosti dostupne na tržištu
prije podnošenja zahtjeva za korištenje kratkoročnog
kredita za likvidnost.

IV.

Ukoliko banka udovoljava kriterijima iz točke II. i III.
ove Odluke, dužna je prilikom podnošenja zahtjeva za
korištenje kredita iz točke I. ove Odluke Hrvatskoj
narodnoj banci dostaviti:

a) analizu stanja i uzroka nelikvidnosti;

b) popis poduzetih radnji iz točke III. ove Odluke;

c) detaljan plan rješavanja nelikvidnosti;

d) plan priljeva i odljeva sredstava za razdoblje do povrata kredita
za likvidnost i

e) popis vrijednosnih papira koji se mogu prenijeti radi sudskog,
odnosno javnobilježničkog osiguranja prijenosom vlasništva
i prava.

V.

Kredit iz točke I. ove Odluke odobrava se uz sudsko, odnosno
javnobilježničko osiguranje prijenosom vlasništva
i prava, sukladno odredbama Ovršnog zakona, i to prijenosom:

a) blagajničkih zapisa Hrvatske narodne banke;

b) vrijednosnih papira Ministarstva financija Republike Hrvatske;

c) obveznica za koje je Republika Hrvatska zakonom preuzela obvezu
da ih amortizira ili za koje garantira, a kojima je preostali
rok dospijeća do dvije godine;

d) dužničkih vrijednosnih papira izdavatelja čiji
su vlasnički vrijednosni papiri u prvoj kotaciji »Zagrebačke
burze« d.d. a kojima je preostali rok dospijeća do
dvije godine;

e) utrživih nerizičnih dužničkih vrijednosnih
papira izdavatelja sa sjedištem u zemljama OECD-a.

Izuzetno, Hrvatska narodna banka može prihvatiti i druge
vrijednosne papire, pri čemu u obzir dolaze i gore navedeni
vrijednosni papiri s dužim rokom dospijeća, nakon što
utvrdi bonitet izdavatelja i likvidnost vrijednosnih papira.

Vrijednosni papiri koji su sukladno prethodnom stavku preneseni
na Hrvatsku narodnu banku u pravilu moraju imati duži rok
dospijeća od roka dospijeća kredita.

Banka kojoj se odobrava kredit iz točke I. ove Odluke dužna
je do datuma odobravanja kredita poduzeti sve radnje potrebne
za prijenos vrijednosnih papira u smislu stavka 1. ove točke.
Korištenje odobrenog kredita može početi tek
po izvršenom prijenosu vrijednosnih papira na Hrvatsku narodnu
banku.

VI.

Vrijednost prenesenih vrijednosnih papira u smislu točke
V. ove Odluke utvrđuje se po tržišnoj, odnosno fer
vrijednosti, koja predstavlja osnovicu za određivanje mogućnosti
korištenja kredita iz točke I. ove Odluke, kako slijedi:

- kredit uz prijenos vrijednosnih papira iz točke V. pod
a), b) i c) odobrava se do visine 100% tržišne, odnosno
fer vrijednosti navedenih vrijednosnih papira, umanjene za iznos
kamate koju banka plaća za korištenje kredita iz točke
I. ove Odluke;

- kredit uz prijenos vrijednosnih papira iz točke V. pod
d) i e) i vrijednosnih papira iz stavka 2. iste točke odobrava
se do visine 80% tržišne, odnosno fer vrijednosti navedenih
vrijednosnih papira, umanjene za iznos kamate koju banka plaća
za korištenje kredita iz točke I. ove Odluke.

Fer vrijednost prenesenih vrijednosnih papira u smislu prethodnog
stavka jednaka je njihovoj vrijednosti na dan odobravanja kredita.

VII.

Odobravanje kredita iz točke I. ove Odluke dio je programa
mjera za poboljšanje stanja u banci koje Hrvatska narodna
banka poduzima prema banci - korisniku kredita, temeljem odredaba
Zakona o bankama.

Ako se u postupku kontrole poslovanja banke utvrdi da je banci
odobren kredit na temelju neistinitih podataka ili da je kredit
odobren na osnovi lažne ili krivotvorene dokumentacije, Hrvatska
narodna banka otkazat će korištenje kredita.

Ako se u postupku kontrole poslovanja banke utvrdi da banka ne
postupa po nalozima Hrvatske narodne banke danih u sklopu programa
mjera iz stavka 1. ovog članka, Hrvatska narodna banka
može otkazati korištenje kredita.

VIII.

Kamatna stopa na kredit iz točke I. ove Odluke regulirana
je Odlukom o kamatnim stopama Hrvatske narodne banke.

IX.

Rok na koji se kredit odobrava, način vraćanja kredita,
sredstva osiguranja kredita, te način i razlozi za raskid
ugovora regulirat će se ugovorom o kreditu.

X.

Stupanjem na snagu ove Odluke prestaje važiti Odluka o kratkoročnom
kreditu za likvidnost (»Narodne novine« br. 10/99).

XI.

Ova Odluka stupa na snagu danom objave u »Narodnim novinama«.

O. br. 529/99.
Zagreb, 1. prosinca 1999.

Predsjednik Savjeta
Hrvatske narodne banke
guverner
Hrvatske narodne banke
**prof. dr. Marko Škreb,** v. r.

Odluka, NN 132/1999-2078